Ukrainada asirga tushgan Rossiya harbiylari qaerda saqlanishi ma'lum qilindi

Ukrainada rossiyalik harbiy asirlarga munosabat to'g'risida qonun qabul qilish rejalashtirilmoqda. Tegishli qonun loyihasi Oliy Rada saytida e'lon qilindi. Bu haqda “UNIAN” axborot agentligi xabar berdi.
Hujjatga ko'ra, rossiyalik asirlar tergov izolyatorlari va axloq tuzatish koloniyalarida saqlanadi. Tuzatish koloniyalarida harbiy asirlar jinoyatchilar bilan aloqada bo'lmasligi uchun turli darajadagi xavfsizlikka ega sektorlar yaratiladi.
Ta'kidlanishicha, axloq tuzatish koloniyalari va tergov hibsxonalarida saqlash xalqaro gumanitar huquq normalari va milliy qonunchilik talablariga rioya qilgan holda amalga oshiriladi. Harbiy asirlarga pochta orqali yozishmalarga ruxsat beriladi.
Rasmiy ma'lumotlarga ko'ra, Ukrainada 562 nafar rossiyalik harbiy asir bor. Bu raqamni “BBC”ga bergan intervyusida Ukraina Bosh prokurori Irina Venediktova ma'lum qildi. Hozir ular harbiy asirlar uchun maxsus lagerlarda saqlanmoqda.
Avvalroq Zelenskiy Ukrainadagi urush aks etgan suratlarni namoyish qilgandi.